张元干
和韵奉酬王原父集福山之什
平生契所崇，晚得故人语。
惊呼追曩游，世道今如许。
中原鞠茂草，万里尽豺虎。
天王巡江濆，对壘眺淮楚。
未闻诛叛亡，快愤断腰膂。
上复九庙讐，下宽四民苦。
胸中有成奏，无路不容吐。
天高云雾深，洒泣逃罪罟。
朅来陪胜集，人物良可数。
高氏父子贤，王甥兄弟窭。
相过茶酒间，穷年简编处，
丧乱共伤时，兴衰更怀古。
假日聊销忧，信美非吾土。
夜阑然薪归，被酒踏寒雨。
买山结茅茨，我老竟何所。
要当乔松根，白石仍同煮。